CELEX: 62017TN0196
Language: mt
Date: 2017-03-27 00:00:00
Title: Kawża T-196/17: Rikors ippreżentat fis-27 ta’ Marżu 2017 – Naftogaz of Ukraine vs Il-Kummissjoni

15.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 151/45
            
         Rikors ippreżentat fis-27 ta’ Marżu 2017 – Naftogaz of Ukraine vs Il-Kummissjoni
   (Kawża T-196/17)
   (2017/C 151/58)
   Lingwa tal-kawża: l-Ingliż
   
      Partijiet
   
   
      Rikorrenti: NJSC Naftogaz of Ukraine (Kiev, l-Ukraina) (rappreżentanti: D. Mjaaland, A. Haga, P. Grzejszczak, u M. Krakowiak, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-Deċiżjoni tal-Kummissjoni C(2016)6950, tat-28 ta’ Ottubru 2016, dwar il-verifika tal-eżenzjoni tal-Ostseepipeline-Anbindungsleitung mir-rekwiżiti relatati mal-aċċess ta’ terzi u mar-regolamentazzjoni ta’ tariffi mogħtija skont id-Direttiva 2003/55/KE; u
            
         
               —
            
            
               tikkundanna lill-Kummissjoni Ewropea għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv, li jallega li d-deċiżjoni tal-Kummissjoni tal-2016 hija nulla u mingħajr effett minħabba nuqqas ta’ kompetenza.
               
                           —
                        
                        
                           L-Artikolu 36(9) tad-Direttiva 2009/73/KE ma jagħtix lill-Kummissjoni l-kompetenza sabiex tapprova deċiżjoni ta’ awtorità regolatorja li temenda eżenzjoni mogħtija skont l-Artikolu 36(1) u li hija kienet approvat preċedentement.
                        
                     
                           —
                        
                        
                           Sussidjarjament, jekk il-Kummissjoni għandha l-kompetenza sabiex tapprova tali deċiżjoni, hija għandha tali kompetenza biss f’sitwazzjonijiet limitati, pereżempju meta tkun seħħet bidla sostanzjali fiċ-ċirkustanzi mid-data tad-deċiżjoni ta’ approvazzjoni preċedenti. Fil-każ kuntrarju, il-prinċipju taċ-ċertezza legali jiġi ppreġudikat. Il-Kummissjoni ma kinitx awtorizzata tadotta id-deċiżjoni fiċ-ċirkustanzi ta’ din il-kawża.
                        
                     
         
               2.
            
            
               It-tieni motiv, li jallega ksur tal-Artikolu 36(1) tad-Direttiva 2009/73/KE.
               
                           —
                        
                        
                           Sussidjarjament, jekk bħala prinċipju l-Kummissjoni kellha l-kompetenza sabiex tadotta d-deċiżjoni, hija setgħet tadottaha legalment biss jekk il-kriterji fl-Artikolu 36(1) kienu ssodisfatti.
                        
                     
                           —
                        
                        
                           Id-deċiżjoni ġiet adottata bi ksur tal-Artikolu 36(1)(a). Id-deċiżjoni ma hijiex ser ttejjeb il-kompetizzjoni fil-provvista tal-gass u ma hijiex ser ittejjeb is-sigurtà tal-provvista fil-pajjiżi tal-Ewropa Ċentrali u tal-Lvant tal-Unjoni Ewropea u tal-Komunità tal-Enerġija.
                        
                     
                           —
                        
                        
                           Id-deċiżjoni ġiet adottata bi ksur tal-Artikolu 36(1)(b). Ma hemm l-ebda riskju għall-investiment peress li l-pipeline rilevanti ilha topera minn Lulju 2011.
                        
                     
                           —
                        
                        
                           Id-deċiżjoni ġiet adottata bi ksur tal-Artikolu 36(1)(e). Id-deċiżjoni hija detrimentali għall-kompetizzjoni u għall-funzjonament effettiv tas-suq intern fl-Unjoni Ewropea u fil-Komunità tal-Enerġija, peress li tista’ tkabbar il-pożizzjoni dominanti ta’ PJSC Gazprom u tal-affiljati tagħha fis-suq ġeografiku rilevanti u tikkontribwixxi għat-tqassim tas-suq intern skont il-fruntieri nazzjonali.
                        
                     
         
               3.
            
            
               It-tielet motiv, li jallega nuqqas ta’ motivazzjoni.
               
                           —
                        
                        
                           Bi ksur tal-Artikolu 296 TFUE, id-deċiżjoni ma’ tagħtix motivazzjoni suffiċjenti jew provi li jsostnu l-konklużjonijiet tal-Kummissjoni.
                        
                     
         
               4.
            
            
               Ir-raba’ motiv, li jallega ksur tal-Artikolu 216(2) TFUE.
               
                           —
                        
                        
                           Skont l-Artikolu 216(2) TFUE, ftehim internazzjonali konkluż mill-Unjoni Ewropea jorbot lill-istituzzjonijiet tal-Unjoni.
                        
                     
                           —
                        
                        
                           Bi ksur tal-Artikolu 6 tat-Trattat li jistabbilixxi l-Komunità tal-Enerġija, id-deċiżjoni tista’ tiddestabbilizza l-qafas regolatorju u tas-suq li jistimula l-investiment fin-netwerks tal-gass, tnaqqas is-sigurtà tal-provvista u twaqqaf l-iżvilupp tal-kompetizzjoni. Bi ksur tal-Artikolu 18 tat-Trattat li jistabbilixxi l-Komunità tal-Enerġija, id-deċiżjoni tippermetti lil Gazprom tabbuża mill-pożizzjoni dominanti tagħha fis-suq rilevanti.
                        
                     
                           —
                        
                        
                           Bi ksur tal-Artikolu 6(1) tat-Trattat tal-Karta tal-Enerġija, id-deċiżjoni għandha effett detrimentali fuq il-kompetizzjoni fis-settur tal-enerġija. Bi ksur tal-Artikolu 10(1) tal-Karta tal-Enerġija, id-deċiżjoni tagħti trattament preferenzjali lil Gazprom bħala investitur u għandha effett ħażin fuq l-investimenti ta’ Naftogaz fis-sistema Ukraina tat-trasport tal-gass.
                        
                     
                           —
                        
                        
                           Bi ksur tal-Artikolu 274 tal-Ftehim ta’ Assoċjazzjoni bejn l-Unjoni Ewropea u l-Ukraina, id-deċiżjoni ġiet adottata mingħajr konsultazzjoni jew kooperazzjoni mal-Ukraina.